**Dôvodová správa**

**A. Všeobecná časť**

Predkladaným návrhom nariadenia vlády sa realizuje splnomocňovacie ustanovenie § 68 ods. 4 zákona č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z. (ďalej len „zákon“), podľa ktorého v súvislosti s príspevkom uznanému športu „*Vláda pre príspevok uznanému športu na príslušný rok nariadením ustanoví*

*a) metodiku zisťovania hodnôt a parametrov do vzorca ustanoveného v prílohe č. 3,*

*b) hodnotu váhy dosiahnutého športového úspechu, váhy domáceho záujmu o šport a váhy zahraničného záujmu o šport do vzorca ustanoveného v prílohe č. 3 a*

*c) metodiku výpočtu príspevku uznanému športu vrátane maximálneho možného medziročného poklesu a nárastu príspevku uznanému športu, maximálneho percentuálneho podielu príspevku uznanému športu a minimálnej hodnoty príspevku uznanému športu.“*.

Návrh nariadenia vlády upravuje obe metodiky, resp. pravidlá výpočtu prostredníctvom viacerých vzorcov vo svojich prílohách, ako aj ustanovuje hodnoty váh. Jednotlivé vzorce sa uvádzajú pre kategóriu dospelých s tým, že pre kategóriu mládeže sa v zmysle druhého bodu prílohy č. 3 k zákonu postupuje rovnako s dvoma odchýlkami: zohľadňujú sa len dve najvyššie vekové kategórie (z ktorých sa napokon berie do úvahy tá, ktorá je pre výpočet podielu daného športu priaznivejšia) a namiesto rebríčkov v kategórii dospelých do výpočtu prirodzene vstupujú príslušné rebríčky v kategórii mládeže.

Do výpočtov vstupujú v návrhu nariadenia vlády dva druhy rebríčkov – zamerané teritoriálne a zamerané personálne. V prípade rebríčkov zameraných teritoriálne je použitý názov „rebríček krajín“ skôr ako „rebríček štátov“, nakoľko sú športy, v ktorých je v príslušnej medzinárodnej športovej organizácii zastúpených viacero reprezentácii z územia jedného štátu. Aj v anglickej terminológii sa tu používa skôr pojem „country“ ako „state“. Príkladom môžu byť samostatné reprezentácie Anglicka, Škótska, Walesu a Severného Írska, hoci ide o jeden štát – Spojené kráľovstvo. Obdobne to platí aj pri pojme „reprezentant inej krajiny“, nakoľko nie je rozhodujúce, ktorého štátu je reprezentant občanom, ale ktoré „územie“ reprezentuje (napr. občan San Marina reprezentujúci Wales sa pri individuálnom športovom odvetví počíta Walesu). Zároveň pri rebríčkoch nie je postačujúce odkázať na rebríčky vydané „medzinárodnými športovými organizáciami“, nakoľko spomedzi všetkých takýchto organizácií sú rozhodujúce sú len tie, ktoré pôsobia v rámci SportAccordu a Medzinárodného olympijského výboru.

Materiál sa predkladá vo vzťahu k príspevku na rok 2023, vzhľadom na to, že príspevok sa poskytuje každoročne, pričom metodika prideľovania finančných prostriedkov v oblasti športu sa priebežne vyvíja, čo predpokladá vydávanie nariadenia každoročne. Pre roky 2021 a 2022 nebolo vydané nariadenie, keďže boli z dôvodov obmedzení v dôsledku pandémie ochorenia COVID-19 novelou zákona ustanovené príspevky pre jednotlivé športy v rovnakej percentuálnej výške ako pre rok 2020.

Ambíciou vzorca na výpočet príspevku uznanému športu je rozdelenie rozhodujúcej časti finančných prostriedkov zo štátneho rozpočtu jednotlivým športom so zohľadnením

1. úspešnosti príslušných športov,
2. domáceho a zahraničného záujmu verejnosti o tieto športy,
3. zapojením mládeže do 23 rokov do pravidelnej športovej činnosti v príslušných športoch.

Základom vzorca je vzťah

**„športový úspech x záujem verejnosti + počet aktívnych športovcov vo veku do 23 rokov“**,

ktorý vyjadruje, že šport je tým viac užitočnejší pre spoločnosť, čím je úspešnejší a zároveň aj je oň záujem, a/alebo čím viac detí a mládeže pritiahne k pravidelnému športovaniu. Tento vzorec zároveň umožňuje porovnávať medzi sebou rôzne športy na princípe nestrannosti.

Návrh nariadenia vychádza z  nariadenia vlády č. 283/2019 Z. z. o metodike na výpočet podielu uznaného športu na rok 2020. Oproti tomuto nariadeniu návrh aktualizuje príslušné roky a prináša nasledovné zmeny:

1. zvyšuje hodnotu váhy zo 70% na 75% pre domáci záujem o šport a nadväzne znižuje hodnotu váhy z 25% na 20% pre zahraničný záujem o šport,
2. zreálňuje prepočet športového úspechu v prípade tzv. rebríčkového postavenia, a to nie porovnaním na počet krajín zastúpených vo svetovej federácii, ale porovnaním na počet krajín zastúpených v rebríčku svetovej federácie,
3. upravuje prepočet počtu krajín zastúpených vo svetovej federácii tak, že maximálna hodnota je 150. miesto, keďže pre krajiny za 120. miestom na svete sa postupne znižuje ich význam s ohľadom na počet krajín svetovej federácie,
4. dopĺňa redukciu umiestnenia pri neolympijských disciplínach,
5. upravuje výpočet rozhodujúceho počtu výsledkov tak, že zníži počet požadovaných výsledkov pri športoch s menším počtom príležitostí a postupne zvýši počet požadovaných výsledkov pri športoch s počtom príležitostí vyšším ako 170,
6. mení nastavenie horného limitu ochrany, ktoré bolo v minulých rokoch na úrovni max. 1,2 násobku z koeficientu z predchádzajúceho roka nasledovne:
7. športy, ktorých koeficient športu 2022 bol do výšky 1,82%, môžu rásť v rozmedzí 10% až 200%, kedy výšku % rastu určuje klesajúca lineárna funkcia uvedená vo vzorci č. 1b Prílohy č.2 a hodnota 1,82% predstavuje hodnotu horného kvintilu (20%) z koeficientov jednotlivých športov za rok 2022,
8. športy, ktorých koeficient športu 2022 bol vyšší ako 1,82%, môžu rásť fixne maximálne o 10%,

pričom dôvodom tejto zmeny je umožnenie vyššieho % nárastu príspevku „menším“ športom s veľkým potenciálom rastu, zároveň u športov s vyšším koeficientom je cieľom ochrana pred tým, aby v prípade extrémneho nárastu neohrozili financovanie menších športov s tým, že hodnota maximálneho poklesu zostáva na 90% koeficientu z predchádzajúceho roka.

Materiálom sa upravuje spôsob alokácie verejných prostriedkov medzi národné športové zväzy.

Návrh nepredpokladá vplyv na rozpočet verejnej správy, sociálne vplyvy, vplyv na manželstvo, rodičovstvo, rodinu, vplyv na informatizáciu spoločnosti, vplyvy na podnikateľské prostredie, vplyvy na životné prostredie ani vplyvy na služby pre občana.

Návrh je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a s právom Európskej únie.